钦定古今图书集成/明伦汇编/氏族典/第190卷 > 萧振
## 钦定古今图书集成/明伦汇编/氏族典/第190卷 > 萧振

按《宋史萧振传》：“振字德起，温州平阳人。幼庄重，稍长
能自谋学。尝奉父命董农役陇亩，手不释卷。未冠，游
郡庠，既冠，升太学。时有号‘三贤者，推振为首。登政和
八年进士第，调信州仪曹。会方腊寇东南，守檄振摄
贵溪、弋阳二邑，治办无阙。调婺州兵曹兼功曹，任满
归。或荐于朝，授婺州教授。改秩乞祠，以执政荐，召对’”，
拜监察御史。明年冬，以亲老乞补外，章七上，遂除提
点浙西刑狱。寻召为宗正少卿，俄擢侍御史。后知绍
兴府，改兵部，除徽猷阁待制、知湖州。以亲老乞祠，提
举太平观。后知台州。海寇势张，振至，克之。二十二年，
以杨炜在狱供涉，镌徽猷待制，谪居池州。明年，诏除
敷文阁待制、知成都府安抚，置制使。御史劾振要誉，
复谪池阳，既而遣还成都。帝嘉振治行，加敷文阁学
士。卒，年七十有二。有《文集》二十卷。子诚、忱。